b"\n_START_ARTICLE_\nJosep Maria Llop i Rigol\n_START_SECTION_\nTraject\xc3\xb2ria professional\n_START_PARAGRAPH_\nLlicenciat en Dret a la Universitat Aut\xc3\xb2noma de Barcelona, va cursar estudis de Master de la Comunitat Europea a la Universitat Aut\xc3\xb2noma de Barcelona, i \xc3\xa9s M\xc3\xa0ster en Direcci\xc3\xb3 d'Empreses (MBA) i Marketing a la Universitat de Pace (Nova York)._NEWLINE_Ha estat assessor jur\xc3\xaddic de l'ONCE a la Delegaci\xc3\xb3 de Catalunya. Ha adquirit diverses experi\xc3\xa8ncies professionals en empreses dels Estats Units i ha donat classes de Direcci\xc3\xb3 Comercial, de Gesti\xc3\xb3 i de M\xc3\xa0rqueting Internacional a la Universitat Pompeu Fabra, FundEmi Institut Qu\xc3\xadmic de Sarri\xc3\xa0, a l\xe2\x80\x99Escola Superior de Comer\xc3\xa7 Internacional i a IES (Institut of Exchange Students, delegaci\xc3\xb3 de la Universitat de Chicago)._NEWLINE_Ha estat consultor del Departament de la Presid\xc3\xa8ncia de la Generalitat de Catalunya en el disseny i el desenvolupament de webs accessibles._NEWLINE_Durant molts anys, ha estat membre actiu del moviment escolta. Va ser l'introductor de l'esqu\xc3\xad per a invidents a l'estat espanyol.\n_START_SECTION_\nTraject\xc3\xb2ria pol\xc3\xadtica\n_START_PARAGRAPH_\nEs va comprometre amb la consecuci\xc3\xb3 de la independ\xc3\xa8ncia municipal de la Palma de Cervell\xc3\xb3 com a membre actiu de la Comissi\xc3\xb3 Promotora per a la Segregaci\xc3\xb3. Ha estat regidor/vocal d'esports i de cultura de la Comissi\xc3\xb3 Gestora o Ajuntament provisional de la Palma._NEWLINE_Va ser alcalde de la Palma de Cervell\xc3\xb3 per CiU des del juliol de 1999 fins al juny del 2001. Va passar a ser regidor i cap de l'oposici\xc3\xb3 el 2001, i va recuperar l\xe2\x80\x99alcaldia l'any 2003. Des de l'any 2007 \xc3\xa9s cap de l'oposici\xc3\xb3._NEWLINE_L'any 2011 entra al Parlament de Catalunya com a diputat (del 17 de gener de 2011 al 02 d'octubre de 2012), ocupant diversos c\xc3\xa0rrecs: membre de la Comissi\xc3\xb3 d'Acci\xc3\xb3 Exterior i de la Uni\xc3\xb3 Europea, membre de la Comissi\xc3\xb3 d'Economia, Finances i Pressupost, membre de la Comissi\xc3\xb3 de Cooperaci\xc3\xb3 i Solidaritat, membre de la Comissi\xc3\xb3 de Cultura i Llengua, membre del Grup Parlamentari de Converg\xc3\xa8ncia i Uni\xc3\xb3, vicepresident de la Mesa de la Comissi\xc3\xb3 d'Acci\xc3\xb3 Exterior i de la Uni\xc3\xb3 Europea._NEWLINE_Josep Maria Llop fou un dels diputats testimonis del setge al Parlament del 15 de juny del 2011._NEWLINE_Josep Maria Llop \xc3\xa9s invident. Va fer la Palma de Cervell\xc3\xb3 famosa per ser el primer alcalde invident de l'Estat Espanyol."